Drie beseer tydens ongeluk met ambulansArgieffoto Drie persone is Saterdagmiddag beseer tydens ŉ ongeluk met ŉ ambulans in Pietermaritzburg, KwaZulu-Natal. “Paramedici van Netcare 911 en verskeie ander nooddienste het omstreeks 15:30 reageer op ŉ ongelukstoneel in Edendaleweg,” het Chris Botha, woordvoerder van Netcare 911, gesê. “Terwyl die voertuie in die reën reageer het, het paramedici van Netcare 911 gesien hoe die ambulans, van ŉ ander nooddiens, voor hulle oor die pad tol en omslaan.” Netcare 911 se paramedici het stilgehou en twee personeellede van die ambulans het verskeie beserings opgedoen. ŉ Derde persoon het slegs geringe beserings opgedoen. “Die pasiënte is op die toneel behandel voor hulle na verskeie hospitale geneem is vir verdere behandeling.” Die oorsaak van die ongeluk is nog nie bekend nie. Die polisie stel ondersoek in.